《送赣州守施司谏奉祠归吴兴》
宋代·罗愿

去国二千里，叱驭良已勤。到官一百日，啜菽念所欣。

使君岂常流，早岁承华勋。螭首有故步，天香带馀熏。

时清省谏纸，符竹亦再分。属者寇虽除，遗民尚惊尘。

公来钤江右，喜气感三军。下担见施设，果苏彫瘵群。

天姿夙已高，况复勇所闻。属县但期约，讼庭无放纷。

村团不识吏，处处饱羹芹。生女戒勿怒，减输劝其耘。

惠术颇次第，归心已乡枌。小子谬从师，颇尝侍朝曛。

从容进逢掖，惨淡立红裙。中坐要娱客，所陈金石文。

行装遂如此，何以充栋棼。人事与天意，嗟予岂须云。

来携谏坡雨，去开崆山云。多公能摧刚，圣虑已策勋。

行藏吾有命，所愿不忘君。

作者简介：罗愿 (1136～1184) 字端良，号存斋，徽州歙县呈坎人。汝楫子。荫补承务郎。宋乾道二年(1166)进士 ，历任鄱阳知县、赣州通判、鄂州知事，人称罗鄂州。精博物之学，长于考证。文章精炼醇 雅，有秦汉古文之风。所撰《新安志》10卷，体例完备，章法严密，舍取并合随主旨而定， 尤详物产。提出编纂方志要注重民生，为后世学者重视。著有《尔雅翼》20卷、《鄂州小集 》7卷。